Carlos Alcaraz a fost eliminat în sferturile de finală ale turneului ATP Masters 1.000 de la Miami, după ce a fost învins de bulgarul Grigor Dimitrov, în două seturi, cu scorul de 6-2, 6-4.
Principalul favorit al competiţiei din Florida, Alcaraz venea la Miami din postura de câștigător la Indian Wells, unde a reuşit să-şi apere titlul în urmă cu două săptămâni.
Ibericul nu a putut face faţă însă jocului deosebit de incisiv etalat încă din debutul meciului de Dimitrov, care a reuşit în total 24 de "winners", încheind socotelile cu Alcaraz după o oră şi 34 de minute de joc.
Bulgarul, care luptă pentru al doilea său titlu de categoria Masters 1.000, după cel cucerit la Cincinnati în 2017, îl va înfrunta sâmbătă în semifinale pe germanul Alexander Zverev, numărul 5 mondial şi campionul olimpic en titre.
În cealaltă semifinală se vor înfrunta italianul Jannik Sinner şi rusul Daniil Medvedev, într-o reeditare a finalei Openului Australiei, câştigată de Sinner în luna ianuarie.